Sute de mii de români ar putea fi afectați de modificările aduse în noua Lege a pensiilor, care intră în vigoare din luna septembrie 2024.
Este vorba despre acele persoane care beneficiază de pensie de invaliditate. Perioada în care au beneficiat de această formă de sprijin nu va mai fi luată în calcul stagiului de contributivitate.
Prin noua interpretare a pensiei de invaliditate, se consideră că persoanele a căror capacitate de muncă nu a fost integral afectată pot presta o serie de activități.
Numărul oficial de persoane care au pensie de invaliditate
Teoretic, circa 350.000 de români care se află în situația de a nu le fi afectată integral capacitatea de muncă ar putea avea probleme din cauza acestei modificări.
Potrivit datelor oficiale, 395.305 de români beneficiază de pensie de invaliditate, dintre care 44.991 de persoane pentru gradul I de invaliditate, care presupune afectarea integrală a capacității de muncă, notează realitatea.net.
În actuala formulă, perioada în care cineva a beneficiat de pensia de invaliditate este asimilată stagiului de cotizare în sistemul public de pensii.
Cine primește pensia de invaliditate
Pensia de invaliditate o primesc persoanele care au realizat stagii de cotizare contributive în sistemul public de pensii, care nu au împlinit vârsta standard de pensionare şi care au capacitatea de muncă diminuată din cauza fie a accidentelor de muncă şi bolilor profesionale, constatate conform legii, fie a altor boli şi accidente care nu au legătură cu munca.